寄盧致遠
作者：陳著
朝代：宋

paragraphs: 春來日日雪滿山，雪晴初放春風還。
高人佳處獨先得，挼藍新漲溪一灣。
垂楊隔岸竹隔水，梅花飛香莎草斑。
市聲咫尺自辟易，天景呈發無留慳。
何須學徐生東泛海，也休問老子西入關。
手招鴻鵠碧雲遠，耳狎雞犬白日閒。
雨畦灌蔬翠鼎鼎，春槽壓酒紅潺潺。
可以仙吾氣，可以童吾顔。
可以平步騷吾吟，免著蠟屐窮躋攀。
可以曠視舞吾醉，安用長袖妍弓彎。
乾坤雖大此輒少，媿我衰老非其班。
投我之轄下我榻，便欲援我起塵寰。
携持雅道歸破屋，分與松菊盟長跧。
君如不能棄我去，倘可畫我浮邱洪崖間。